Raatuse ühiselamus on kokku testitud 274 inimest, kellest 16 on andnud positiivse tulemuse.

Positiivse testitulemusega elanikel on keelatud oma tubadest lahkuda kuni tervenemiseni. Nendega kontaktis olnud 27 isikut on samuti eraldatud ühiselamus omaette tsooni ja nad peavad olema kaks nädalat ühiselamus ja jälgima tervist.

Negatiivse testitulemusega ja haigetega mitte kokkupuutunud elanikud vabastati pühapäeval liikumispiirangust.

Tartu kriisimeeskonna juhi linnapea Urmas Klaasi sõnul tõi pühapäeva hommik paremaid uudiseid, kuna uusi positiivseid testitulemusi ei lisandunud. "Kõik meie koostööpartnerid on teinud väga head tööd ja kõik endast oleneva, et viirusele ühiselamus piir panna. Samas ei saa siiski kaotada valvsust, kuna haigus on salakaval ning noortel inimestel ei ole sageli sümptomeid. Sel põhjusel on terviseamet ka nakatunud inimeste liikumisteed tagasiulatuvalt põhjalikult kaardistanud," lisas Klaas.